Хосе Бергамин
Завръщане

Превод от испански: Александър Муратов, Атанас Далчев, 1978

chitanka.info

Връщането не е връщане назад.

Онова, което искам от Испания,

то не е далечният й спомен:

не усещам никаква тъга по нея.

Искам аз да я усетя само:

моите нозе пръстта й да докосват;

светлината й в очите ми да грее

и да ослепява моя поглед,

въздухът й да навлиза в мене

чак до костите на моята душа.

Връщането не е връщане назад.

Не изпитвам никак съжаление:

миналото вече се не връща,

върне ли се, то е привидение.

Искам аз да се завърна само,

без назад да се завръщам с нищо.

Искам аз да виждам и докосвам

със петте си сетива Испания,

и, възкръснала, да я усещам

като животворен сън наяве.

Искам да я видя аз отблизо,

гръд до гръд, очи в очите:

пак да я позная, като пипам

белега на тежките й рани.

И защото моята душа е мъртва,

непогребана, далеч от нея,

искам във земята й да се завърна,

за да мога да я погреба.

И когато я земята скъта

в топлата си пазва като зърно,

искам, върнал се, да се надявам,

та надеждата й да се върне.

Връщането не е връщане назад;

аз не се завръщам никога със нищо.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.